พร้อมเพย์ฉุดรายได้แบงก์ ปี’60ค่าธรรมเนียมวูบ
ธนาคารแห่งประเทศไทย (ธปท.) และธนาคารพาณิชย์ เร่งสื่อสารทำความเข้าใจกับประชาชนถึงข้อดีของระบบพร้อมเพย์ ทั้งถูก ดี และปลอดภัย ก่อนเริ่มใช้โอนเงินระหว่างบุคคลกับบุคคลเต็มรูปแบบในปลายเดือน ต.ค.นี้ ขณะที่ศูนย์วิจัยกสิกรไทยประเมินว่าพร้อมเพย์จะเริ่มมีผลกระทบต่อรายได้ค่าธรรมเนียมของธนาคารพาณิชย์ตั้งแต่ปี 2560 เป็นต้นไป
1 ก.ย. 2559

ธนาคารแห่งประเทศไทย (ธปท.) และธนาคารพาณิชย์ เร่งสื่อสารทำความเข้าใจกับประชาชนถึงข้อดีของระบบพร้อมเพย์ ทั้งถูก ดี และปลอดภัย ก่อนเริ่มใช้โอนเงินระหว่างบุคคลกับบุคคลเต็มรูปแบบในปลายเดือน ต.ค.นี้ ขณะที่ศูนย์วิจัยกสิกรไทยประเมินว่าพร้อมเพย์จะเริ่มมีผลกระทบต่อรายได้ค่าธรรมเนียมของธนาคารพาณิชย์ตั้งแต่ปี 2560 เป็นต้นไป
อำพล โพธิ์โลหะกุล ผู้ช่วยกรรมการผู้จัดการ ธนาคารกสิกรไทย กล่าวในการเสวนา หัวข้อ National e-Payment : The new Disruptive Opportunity ว่า ระบบการชำระเงินอิเล็กทรอนิกส์แห่งชาติ (เนชั่นแนล อี-เพย์เมนต์) ที่รัฐบาลพยายามส่งเสริมให้เกิดขึ้นเพื่อลดการใช้เงินสด นำโดยระบบพร้อมเพย์ หรือเอนี่ไอดี ได้เกิดข้อถกเถียงในหลายด้าน ทั้งเห็นด้วยและไม่เห็นด้วยเนื่องจากเป็นระบบใหม่
ดังนั้น สิ่งสำคัญมากที่สุดของการผลักดันเนชั่นแนล อี-เพย์เมนต์ คือ การสื่อสารกับผู้บริโภคให้เข้าใจ เหมือนในอดีตที่ประเทศไทยเริ่มนำระบบใหม่อย่างเครื่องเอทีเอ็ม เครื่องฝากเงินสดอัตโนมัติ หรือบัตรเครดิตมาใช้ ก็เกิดความสับสนขึ้นบ้าง แต่เมื่อประชาชนเห็นว่ามีความสะดวก ประหยัด และปลอดภัยจริงๆ การยอมรับในเครื่องมือทางการเงินใหม่ก็ไม่ใช่เรื่องยากอีกต่อไป
ทั้งนี้ ธนาคารพยายามกำหนดค่าธรรมเนียมการใช้บริการธุรกรรมอี-เพย์เมนต์ให้มีราคาถูกมาก เพื่อจูงใจให้ประชาชนเข้ามาใช้บริการมากขึ้น โดยระบบพร้อมเพย์ที่เปิดให้ลงทะเบียนอย่างเป็นทางการตั้งแต่วันที่ 15 ก.ค. ที่ผ่านมานั้น จะนำร่องในบริการโอนเงินระหว่างบุคคลกับบุคคล (พีทูพี) อย่างเต็มรูปแบบในเดือน ต.ค.นี้ หลังจากนั้นจะขยายไปสู่ธุรกรรมระหว่างบุคคลกับองค์กรธุรกิจและธุรกรรมระหว่างธุรกิจในระยะต่อไป
อารักษ์ สุธีวงศ์ รองผู้จัดการใหญ่ ผู้บริหารสูงสุดยุทธศาสตร์องค์กรและพัฒนาธุรกิจ ธนาคารไทยพาณิชย์ เปิดเผยว่า ประเด็นที่ต้องให้ความสำคัญมากที่สุด คือ ความปลอดภัย เพราะผู้บริโภคต้องการ 2 สิ่งจากการทำธุรกรรม คือ ความสะดวกและความปลอดภัย ฉะนั้นธนาคารเองต้องมีการปรับตัวและปรับทัศนคติใหม่ในการให้บริการทางการเงินที่เปลี่ยนแปลงไป เพื่อนำพาสังคมไทยเข้าสู่สังคมปราศจากเงินสด 
ด้านศูนย์วิจัยกสิกรไทย ประเมินว่า การเดินหน้าของโครงการพร้อมเพย์อาจยังกดดันรายได้ค่าธรรมเนียมในปี 2559 ไม่มากนัก เนื่องจากมีกำหนดบังคับใช้ในช่วงปลายเดือน ต.ค. 2559 ทำให้ผลกระทบต่อรายได้ค่าธรรมเนียมเพียง 2 เดือนสุดท้ายของปีเท่านั้น หลังมีการปรับลดอัตราค่าธรรมเนียมการโอนลงค่อนข้างมากจากปัจจุบัน
อย่างไรก็ดี แรงกดดันของพร้อมเพย์ต่อรายได้ของธนาคารในปี 2560 น่าจะปรับเพิ่มขึ้นจากปีนี้ เนื่องจากกระทบเต็มปี อีกทั้งค่าธรรมเนียมการโอนเงินยังมีสัดส่วนราว 5% ของรายได้ค่าธรรมเนียมของธนาคารพาณิชย์ ซึ่งคาดว่าผลกระทบจะแปรผันตามอัตราการยอมรับนวัตกรรม (Adoption Rate) และปริมาณธุรกรรมพร้อมเพย์ที่เกิดขึ้นในปีหน้า โดยคาดว่า Adoption Rate ที่เพิ่มขึ้นทุกๆ 10% จะทำให้รายได้ค่าธรรมเนียมลดลงประมาณ 0.5% ของรายได้ค่าธรรมเนียมรวมของธนาคาร เช่น หาก Adoption Rate ของพร้อมเพย์อยู่ที่ระดับ 30-60% ในปี 2560 ผลกระทบสุทธิต่อรายได้ค่าธรรมเนียมของธนาคารพาณิชย์น่าจะอยู่ที่ระดับ 1.5-3% ของรายได้ค่าธรรมเนียม เป็นต้น
ทั้งนี้ รายได้ค่าธรรมเนียมสุทธิของธนาคารครึ่งหลังปี 2559 จะเผชิญความท้าทายจากเศรษฐกิจไทยที่ยังทยอยฟื้นตัว แต่มีโอกาสจะเติบโตได้ 4.2% ใกล้เคียงกับครึ่งแรกของปี จากการเติบโตของธุรกรรมบัตรเครดิตและธุรกรรมอิเล็กทรอนิกส์ที่มีแนวโน้มขยายตัวดีขึ้น จากการใช้จ่ายช่วงท้ายปี และความนิยมของผู้บริโภคที่เพิ่ม
ขณะที่รายได้ดอกเบี้ยสุทธิของธนาคารพาณิชย์ยังเติบโตได้ต่อเนื่องจากความพยายามบริหารจัดการต้นทุนดอกเบี้ยจ่าย ทำให้อัตราส่&amp;O3242;วนผลตอบแทนจากสินทรัพย์ที่ก่อให้&amp;O3243;เกิดรายได&amp;O3243;สุทธิ (NIM) ของธนาคารพาณิชย์ (10 แห่ง) ในครึ่งหลังของปีมีโอกาสทรงตัวที่ 3.15-3.18% ใกล้เคียงกับครึ่งแรกของปีที่ 3.18%
นอกจากนี้ ศูนย์วิจัยกสิกรไทย คาดว่าเงินฝากสิ้นปี 2559 จะเติบโตได้จำกัดเพียง 3% ขณะที่สินเชื่อมีโอกาสเติบโตสูงกว่าเงินฝาก แม้ว่าเป้าหมายสิ้นปีที่ 4% จะท้าทายมาก จากการชำระคืนสินเชื่อของทั้งภาครัฐและผู้ประกอบการรายใหญ่บางรายที่หันไประดมทุนผ่านหุ้นกู้ แต่การเร่งเบิกจ่ายงบลงทุนขนาดใหญ่ที่มีโอกาสหนาแน่นขึ้นในครึ่งหลังของปี คงหนุนให้สินเชื่อธุรกิจรายใหญ่ในบางอุตสาหกรรมและสินเชื่อผู้ประกอบการรายย่อยที่อยู่ในซัพพลายเชนเติบโตได้